b"\n_START_ARTICLE_\nGeorge Pickett\n_START_PARAGRAPH_\nGeorge Edward Pickett (16. tai 28. tammikuuta 1825 \xe2\x80\x93 30. hein\xc3\xa4kuuta 1875) oli yhdysvaltalainen ammattiupseeri ja Etel\xc3\xa4valtioiden kenraali Yhdysvaltain sis\xc3\xa4llissodan aikana. H\xc3\xa4net muistetaan ennen kaikkea Gettysburgin taistelun kolmantena p\xc3\xa4iv\xc3\xa4n\xc3\xa4 tapahtuneesta Etel\xc3\xa4valtioiden armeijan verisest\xc3\xa4 hy\xc3\xb6kk\xc3\xa4yksest\xc3\xa4, joka kantaa h\xc3\xa4nen nime\xc3\xa4\xc3\xa4n.\n_START_SECTION_\nLapsuus ja nuoruus\n_START_PARAGRAPH_\nPickett syntyi Richmondissa Virginiassa ensimm\xc3\xa4isen\xc3\xa4 Robert ja Mary Pickettin kahdeksasta lapsesta. H\xc3\xa4n oli tulevan etel\xc3\xa4valtiolaisten kenraalin Henry Hethin serkku. Pickett meni l\xc3\xa4nteen Springfieldiin, Illinoisiin opiskelemaan lakia, mutta 17-vuotiaana h\xc3\xa4net hyv\xc3\xa4ksyttiin Yhdysvaltain sotilasakatemiaan eli West Pointiin. Legendan mukaan h\xc3\xa4nen p\xc3\xa4\xc3\xa4syns\xc3\xa4 West Pointiin j\xc3\xa4rjesti Abraham Lincoln, mutta t\xc3\xa4m\xc3\xa4n tarinan ep\xc3\xa4ill\xc3\xa4\xc3\xa4n olevan h\xc3\xa4nen leskens\xc3\xa4 h\xc3\xa4nen kuolemansa j\xc3\xa4lkeen sepitt\xc3\xa4m\xc3\xa4. Tosiasiassa h\xc3\xa4nen p\xc3\xa4\xc3\xa4syns\xc3\xa4 kouluun varmisti Illinoisin kongressimies John T. Stuart, Pickettin sed\xc3\xa4n yst\xc3\xa4v\xc3\xa4 ja Lincolnin kollega.\n_START_SECTION_\nSotilasuran alku\n_START_PARAGRAPH_\nPickett oli suosittu kadetti West Pointissa, mutta h\xc3\xa4n valmistui vuosikurssinsa heikoimmilla arvosanoilla. Normaalisti huono menestys opinnoissa olisi merkinnyt loppua sotilasuralle, mutta George Custerin tavoin Pickett valmistui juuri ennen Meksikon\xe2\x80\x93Yhdysvaltain sodan puhkeamista, jolloin oli suuri tarve upseereille. Pickett m\xc3\xa4\xc3\xa4r\xc3\xa4ttiin toiseksi luutnantiksi 8. jalkav\xc3\xa4kirykmenttiin ja h\xc3\xa4n joutui miltei heti Yhdysvaltain ja Meksikon v\xc3\xa4liseen sotaan. H\xc3\xa4n saavutti kansallista kuuluisuutta kiivetty\xc3\xa4\xc3\xa4n Chapultepecin taistelun aikana kaiteelle ja heilutettuaan h\xc3\xa4neen kohdistuvasta tulituksesta huolimatta linnoituksen yl\xc3\xa4puolella Yhdysvaltain lippua, jonka h\xc3\xa4n oli saanut haavoittuneelta toveriltaan, tulevalta Etel\xc3\xa4valtioiden kenraali James Longstreetilta. Tempauksensa ansiosta Pickett ylennettiin kapteeniksi. Sodan j\xc3\xa4lkeen h\xc3\xa4n palveli Texasin rajaseudulla, sai ylennyksen ykk\xc3\xb6sluutnantiksi 1849 ja kapteeniksi 9. USA:n jalkav\xc3\xa4keen 1855._NEWLINE_Tammikuussa 1851 Pickett nai Sally Harrison Steward Mingen, virginialaisen tohtori John Mingen tytt\xc3\xa4ren, mutta vaimo menehtyi lapsivuoteeseen saman vuoden marraskuussa. Kapteeni Pickett palveli seuraavaksi Washingtonin territoriossa. 1856 h\xc3\xa4n johti Fort Bellinghamin rakennust\xc3\xb6it\xc3\xa4 Bellingham Bayss\xc3\xa4, nykyisess\xc3\xa4 Bellinghamin kaupungissa. H\xc3\xa4n rakensi kaupunkiin talon, joka on nyky\xc3\xa4\xc3\xa4n paikan vanhin rakennus. Bellinghamissa Pickett nai haida-intiaaniheimoon kuuluneen naisen nimelt\xc3\xa4 Morning Mist, jonka kanssa sai pojan James Tilton Pickettin (1857\xe2\x80\x931889); Morning Mist kuoli muutamia vuosia my\xc3\xb6hemmin. \xe2\x80\x9dJimmy\xe2\x80\x9d Pickett oli lyhyen el\xc3\xa4m\xc3\xa4ns\xc3\xa4 aikana sanomalehtitaiteilija._NEWLINE_Vuonna 1859 Pickett valloitti San Juanin saaren Washingtonin edustalla Tyyness\xc3\xa4meress\xc3\xa4, ja otti n\xc3\xa4in osaa aluekiistaan Yhdistyneen kuningaskunnan kanssa. Tapausta nimitet\xc3\xa4\xc3\xa4n sikasodaksi, koska se sai alkunsa er\xc3\xa4\xc3\xa4n jenkkifarmarin tapettua Hudson Bay Companyn sian. Pickett komensi vain 68 miest\xc3\xa4, mutta pys\xc3\xa4ytti kolme brittien sotalaivaa ja n\xc3\xa4iden mukana olleet tuhat miest\xc3\xa4 est\xc3\xa4en heid\xc3\xa4n maihinnousunsa. H\xc3\xa4nen tiedet\xc3\xa4\xc3\xa4n sanoneen: \xe2\x80\x9dMe teemme siit\xc3\xa4 Bunker Hillin\xe2\x80\x9d. Presidentti James Buchanan sai lopulta luutnantti Winfield Scott Hancockin v\xc3\xa4lityksell\xc3\xa4 neuvoteltua sopimuksen osapuolten v\xc3\xa4lille.\n_START_SECTION_\nSis\xc3\xa4llissota\n_START_PARAGRAPH_\nFort Sumterin pommituksen j\xc3\xa4lkeen Pickett l\xc3\xa4hti Oregonista kotiinsa taistelemaan Etel\xc3\xa4valtioiden puolelle huolimatta siit\xc3\xa4, ett\xc3\xa4 h\xc3\xa4n vastusti orjuutta. 16. maaliskuuta 1861 h\xc3\xa4n liittyi Etel\xc3\xa4valtioiden tykist\xc3\xb6\xc3\xb6n. Kuukaudessa h\xc3\xa4net nimitettiin everstiksi Rappahannock-linjalle Fredericksburgiin, kenraalimajuri Theophilus H. Holmesin komentoon. Holmes vaikutti siihen, ett\xc3\xa4 Pickettist\xc3\xa4 tuli prikaatinkenraali 14. tammikuuta 1862. Pickettin ensimm\xc3\xa4inen taistelukomennus oli Virginian niemimaan taisteluissa, joissa h\xc3\xa4n johti Gamecocks-prikaatia. H\xc3\xa4nen prikaatinsa taisteli hyvin Williamsburgissa, Seven Pinesissa ja Gaines' Milliss\xc3\xa4. Gaines' Milliss\xc3\xa4 Pickett ammuttiin hevosen sel\xc3\xa4st\xc3\xa4 ja h\xc3\xa4n sai luodin olkap\xc3\xa4\xc3\xa4h\xc3\xa4ns\xc3\xa4. H\xc3\xa4n oli kolme kuukautta sivussa taisteluista, ja k\xc3\xa4si oli kipe\xc3\xa4 viel\xc3\xa4 vuoden kuluttua. H\xc3\xa4n palasi armeijaan syyskuussa 1862 ja sai komentoonsa kaksi prikaatia k\xc3\xa4sitt\xc3\xa4v\xc3\xa4n divisioonan armeijakunnassa, jota komensi h\xc3\xa4nen vanha Meksikon-toverinsa, kenraalimajuri James Longstreet. Pickett ylennettiin kenraalimajuriksi 10. marraskuuta. H\xc3\xa4nen joukkonsa eiv\xc3\xa4t olleet mukana kunnon taisteluissa ennen Gettysburgia. Fredericksburgissa joulukuussa he joutuivat pieniin yhteenottoihin jenkkien kanssa, mutta eiv\xc3\xa4t kokeneet tappioita. Longstreetin koko armeijakunta oli poissa 1863 k\xc3\xa4ydyst\xc3\xa4 Chancellorsvillen taistelusta, ja otti osaa Suffolkin kampanjaan. Ennen Gettysburgin kampanjaa Pickett rakastui virginialaiseen teinitytt\xc3\xb6\xc3\xb6n LaSalle \xe2\x80\x9dSallie\xe2\x80\x9d Corbelliin (1843\xe2\x80\x931931), ja matkusti t\xc3\xa4m\xc3\xa4n luokse Suffolkista useita kertoja. Vaikka Sallie v\xc3\xa4itti heid\xc3\xa4n tavanneen 1852, Pickett nai lopulta t\xc3\xa4m\xc3\xa4n 13. marraskuuta 1863.\n_START_SECTION_\nGettysburgin taistelu\n_START_PARAGRAPH_\nPickettin divisioona saapui Gettysburgin taisteluun toisen p\xc3\xa4iv\xc3\xa4n iltana 2. hein\xc3\xa4kuuta 1863. He olivat viiv\xc3\xa4styneet suorittaessaan vahtipalvelusta etel\xc3\xa4valtioiden yhteyslinjalla Chambersburgissa Pennsylvaniassa. Kahden p\xc3\xa4iv\xc3\xa4n kovan taistelun j\xc3\xa4lkeen kenraali Robert E. Leen Pohjois-Virginian armeija oli ajanut Unionin Potomacin armeijan korkeille kukkuloille Gettysburgin etel\xc3\xa4puolelle ja oli ep\xc3\xa4onnistunut hajottaa unionin armeijan. Kenraali Leen suunnitelma 3. p\xc3\xa4iv\xc3\xa4n aamulle oli k\xc3\xa4ynnist\xc3\xa4\xc3\xa4 massiivinen hy\xc3\xb6kk\xc3\xa4ys unionin linjan keskikohtaan paikassa nimelt\xc3\xa4 Cemetery Ridge. H\xc3\xa4n komensi Longstreetin kolme divisioonaa hy\xc3\xb6kk\xc3\xa4ykseen \xe2\x80\x94 kaksi loppuun kulunutta divisioonaa A.P. Hillin joukoista (prikaatinkenraali J. Johnston Pettigrewin ja kenraalimajuri Isaac R. Trimblen komennossa) ja Pickettin divisioonan Longstreetin armeijakunnasta. Lee nimesi Pickettin johtamaan hy\xc3\xb6kk\xc3\xa4yst\xc3\xa4 (vaikka Longstreet oli oikeasti komennossa), miksi hy\xc3\xb6kk\xc3\xa4yksen oikea nimi \xe2\x80\x9dPickett\xe2\x80\x93Pettigrew\xe2\x80\x93Trimblen hy\xc3\xb6kk\xc3\xa4ys\xe2\x80\x9d, ei ole kovin yleisess\xc3\xa4 tiedossa._NEWLINE_Kun unionin linjoja oli kaksi tuntia pehmitetty tykkitulella kolme divisioonaa asteli avoimelle pellolle mailin p\xc3\xa4\xc3\xa4ss\xc3\xa4 Cemetery Ridgest\xc3\xa4. Pickett innosti miehi\xc3\xa4\xc3\xa4n huutamalla: \xe2\x80\x9dYl\xc3\xb6s miehet, ja asemiin! \xc3\x84lk\xc3\xa4\xc3\xa4 unohtako t\xc3\xa4n\xc3\xa4\xc3\xa4n ett\xc3\xa4 olette vanhasta Virginiasta.\xe2\x80\x9d Pickettin divisioonan prikaatit komentajinaan prikaatinkenraalit Lewis A. Armistead, Richard B. Garnett, ja James L. Kemper, oli hy\xc3\xb6kk\xc3\xa4yksen oikealla sivustalla. Divisioona sai niskaansa unionin rankaisevan tykist\xc3\xb6keskityksen, ja kohdetta l\xc3\xa4hestyess\xc3\xa4\xc3\xa4n unionin joukkojen kiv\xc3\xa4\xc3\xa4ritulta. Armisteadin prikaati eteni pisimm\xc3\xa4lle unionin linjoille. Armistead haavoittui kuolettavasti, l\xc3\xa4hell\xc3\xa4 \xe2\x80\x9dKonfederaation korkean nousuveden merkki\xc3\xa4\xe2\x80\x9d. Mutta kumpikaan muista divisioonista ei edennyt, ja Armisteadin menestys ei saanut lis\xc3\xa4voimia._NEWLINE_Pickettin hy\xc3\xb6kk\xc3\xa4ys oli veril\xc3\xb6yly. Kun pohjoisvaltiot menettiv\xc3\xa4t 1\xc2\xa0500 miest\xc3\xa4 kaatuneina ja haavoittuneina, etel\xc3\xa4valtioiden tappiot olivat yli 50\xc2\xa0%. Pickettin kolme prikaatinkenraalia ja 13 rykmentinkomentajaa olivat kuolleiden joukossa. Kemper haavoittui ja Garnett ja Armistead kaatuivat. Trimble ja Pettigrew olivat korkea-arvoisimpia uhrien joukossa, Trimble menetti jalkansa ja Johnston kaatui per\xc3\xa4\xc3\xa4ntymismatkalla takaisin Virginiaan. Pickett on saanut hieman historiallista kritiikki\xc3\xa4 siit\xc3\xa4 ett\xc3\xa4 selvisi itse taistelusta saamatta naarmuakaan, mutta h\xc3\xa4nen asemapaikkansa joukkojensa takana (luultavasti Codorin farmilla Emmitsburgin tiell\xc3\xa4) oli divisioonankomentajien ohjes\xc3\xa4\xc3\xa4nt\xc3\xb6 siihen aikaan._NEWLINE_Kun sotilaat valuivat takaisin konfederaation linjoille Seminary Ridgeen, Lee pelk\xc3\xa4si unionin vastahy\xc3\xb6kk\xc3\xa4yst\xc3\xa4 ja yritti koota joukkojensa keskustan ja kertoi palaaville sotilaille, ett\xc3\xa4 se \xe2\x80\x9dkaikki oli minun syyt\xc3\xa4ni\xe2\x80\x9d. Pickett oli surun murtama lopun p\xc3\xa4iv\xc3\xa4\xc3\xa4 eik\xc3\xa4 antanut Leelle anteeksi ett\xc3\xa4 t\xc3\xa4m\xc3\xa4 oli k\xc3\xa4skenyt hy\xc3\xb6kk\xc3\xa4yksen. Kun Lee k\xc3\xa4ski Pickettin koota divisioonansa puolustukseen, Pickett vastasi, \xe2\x80\x9dKenraali Lee, minulla ei ole nyt divisioonaa\xe2\x80\x9d. Pickettin virallista raporttia taistelusta ei ole koskaan l\xc3\xb6ytynyt. On huhuttu ett\xc3\xa4 Lee hylk\xc3\xa4si raportin sen katkeran negatiivisuuden takia ja k\xc3\xa4ski kirjoittaa uuden. Pickett suri miestens\xc3\xa4 menetyst\xc3\xa4 kuolinp\xc3\xa4iv\xc3\xa4\xc3\xa4ns\xc3\xa4 saakka. Sodan j\xc3\xa4lkeen Pickett ja Lee tapasivat kerran, ja tapaaminen oli \xe2\x80\x9dj\xc3\xa4inen\xe2\x80\x9d. John Singleton Mosby on kuitenkin asian ainoa todistaja. Toiset paikalla olleet kiistiv\xc3\xa4t moisen. Mosby mukaan Pickett sanoi katkerasti j\xc3\xa4lkeenp\xc3\xa4in \xe2\x80\x9dTuo mies tuhosi minun divisioonani\xe2\x80\x9d. Historioitsijat kuitenkin kiist\xc3\xa4v\xc3\xa4t tiedot ja Pickettin tiedet\xc3\xa4\xc3\xa4n syytt\xc3\xa4neen tuhosta pohjoisvaltioita.\n_START_SECTION_\nSodan loppuvaiheet\n_START_PARAGRAPH_\nGettysburgin j\xc3\xa4lkeen Pickett palveli Etel\xc3\xa4-Virginiassa ja Pohjois-Carolinassa ja divisioonan komentajana Richmondissa Petersburgin piirityksen aikana. 1. huhtikuuta 1865 Pickett k\xc3\xa4rsi tappion Five Forksissa, ja sai Leen evakuoimaan Richmondin ja per\xc3\xa4\xc3\xa4ntym\xc3\xa4\xc3\xa4n Appomattoxin k\xc3\xa4r\xc3\xa4j\xc3\xa4talolle. Kyseess\xc3\xa4 oli Pickettin viimeinen n\xc3\xb6yryytys, koska h\xc3\xa4n oli hy\xc3\xb6kk\xc3\xa4yksen aikana kahden mailin p\xc3\xa4\xc3\xa4ss\xc3\xa4 miehist\xc3\xa4\xc3\xa4n sy\xc3\xb6m\xc3\xa4ss\xc3\xa4 leivoksia useiden muiden upseerien kanssa. Kun h\xc3\xa4n palasi taistelukent\xc3\xa4lle, oli liian my\xc3\xb6h\xc3\xa4ist\xc3\xa4. Sayler's Creekin taistelun j\xc3\xa4lkeen Pickett siirrettiin pois komennosta. H\xc3\xa4n p\xc3\xa4\xc3\xa4si ehdonalaiseen Appomattoxin k\xc3\xa4r\xc3\xa4j\xc3\xa4talolla 9. huhtikuuta 1865. Ehdonalaisestaan huolimatta Pickett pakeni Kanadaan. H\xc3\xa4n palasi Norfolkiin Virginiaan 1866 ty\xc3\xb6skentelem\xc3\xa4\xc3\xa4n vakuutusasiamiehen\xc3\xa4._NEWLINE_Pickettin oli vaikea anoa armahdusta sodan j\xc3\xa4lkeen. T\xc3\xa4m\xc3\xa4 oli vaikeaa muillekin West Pointin k\xc3\xa4yneille, jotka olivat eronneet unionin armeijasta. Entiset unionin upseerit, mukaan lukien Ulysses S. Grant, tukivat Pickettin armahdusta, mutta h\xc3\xa4n sai sen vasta vuoden ennen kuolemaansa kongressin m\xc3\xa4\xc3\xa4r\xc3\xa4yksest\xc3\xa4._NEWLINE_Pickett kuoli Norfolkissa ja on haudattu Richmondiin Hollywoodin hautausmaalle."